"Ek glo in ’n organiese, veganistiese leefstyl en wanneer dit kom by skoonheid, volg ek soveel as moontlik dié reël: As jy dit nie wil eet nie, moenie dit op jou vel gebruik nie. Daarom is ek mal oor klapperolie! Ek meng dit graag met ’n vogroom uit die organiese produktereeks Lush en gebruik dit daagliks op my gesig. Dit help om my droë vel goed te bevog en soepel te hou."
"My ma het my geleer om saans ’n bietjie petroleumjellie aan my wimpers te smeer voor ek gaan slaap. Jy sal verbaas wees hoe lekker lank jou wimpers groei ná ’n paar weke se aanwending. En as jy sukkel met ’n probleemvel, het ek gevind produkte wat teeboomolie (tea tree oil) bevat help om ’n veluitslag te kalmeer en te verminder."
"Ek is mal oor ’n gesigsproei met hamamelis (witch hazel) en rooswater en gaan nêrens daarsonder nie. Ek koop graag die hamamelis-en-rooswater-mengsel by Dis-Chem en gooi dit dan tuis in ’n sproeibotteltjie. Ek spuit dit aan my gesig nadat ek my vel gereinig het en gebruik dit gereeld deur die dag om my vel te verfris. Die hamamelis is anti-inflammatories en help vir ’n veluitslag, terwyl die rooswater my vel kalmeer."
* Om haar hare natuurlik glansend te kry sit Blake Lively klapperolie aan haar haarpunte voordat sy haar hare was. Voor haar hare heeltemal droog is, draai sy dit in ’n netjiese bolla. Dit sorg vir sagte, natuurlike krulle.
* Jessica Alba het in ’n onderhoud vertel dat ’n mengsel van jogurt, gemaalde koffie en klapperolie ’n goeie gesigmasker maak wat jou vel afskilfer en bevog. “Ek’s mal daaroor omdat jy al dié bestanddele in jou kombuis het en jy kan dit net bymekaargooi en jou eie skoonheidspa skep!”